जीतपुरसिमरा गोल्डकप : चर्च ब्वाइज उपाधि होडमा
बाराको सिमरा रंगशालामा बिहीबार दोस्रो सेमिफाइनलमा चर्च ब्वाइज युनाइटेड जगदम्बा १३ औं जीतपुरसिमरा गोल्डकप फुटबलको उपाधि होडमा पुगेको छ ।
बारा — बाराको सिमरा रंगशालामा बिहीबार दोस्रो सेमिफाइनलमा चर्च ब्वाइज युनाइटेड जगदम्बा १३ औं जीतपुरसिमरा गोल्डकप फुटबलको उपाधि होडमा पुगेको छ ।चर्च ब्वाइज पहिलो सहभागितामा नै फाइनल पुगेको हो । उसले साबिक विजेता एनआरटीलाई २–० ले हरायो । उपाधि रक्षाको अभियानमा रहेको साबिक विजेता एनआरटीविरुद्ध अफ्रिकी मिडफिल्डर ओउसो बेम्पा र रन्जित पाण्डेले गोल गरेका थिए ।फ्लडलाइटमा एनआरटीलाई दबाबमा राखेको चर्च ब्वाइजका लागि १६ औं मिनटमा बेम्पाले पेनाल्टीमार्फत अग्रता दिलाए । आक्रामक मुभ बनाएका चर्च ब्वाइजका रन्जितलाई एनआरटीका कप्तान विक्रम धिमालले बक्सभित्र फाउल गरेपछि फिफा रेफ्री नवीन्द्र महर्जनले पेनाल्टी अवसर दिएका थिए ।खेलको ५३ औं मिनटमा गोलरक्षक पुजन होनाको गल्तीका कारण एनआरटी २–० ले पछि पर्‍यो । डिफेन्डर अजय चौधरीको ब्याकपास नियन्त्रणमा लिएर गोलरक्षक पुजनले समयमै क्लिएर नगर्दा त्यसको फाइदा चर्च ब्वाइजले लिएको थियो । चर्चका रन्जित बल खोस्दै सहजै गोल गर्न सफल भए ।दर्शकको बाक्लो उपस्थिति रहेको खेलमा दुवै टिम केही आकर्षक अवसर बनाए पनि फिनिसिङमा चुकेका थिए । खेलको नवौं मिनेटमा चर्च ब्वाइजका मिलन राईको प्रहार साइड बारमा लागेर बाहिरियो । बक्सभित्र रन्जितले दिएको पासमा मिलनको प्रहार साइड बारमा लागेर बाहिरियो ।पहिलो हाफमा एनआरटीलाई पुरै दबाबमा राखेको चर्च ब्वाइजले खेलको १२ औं मिनटमा अर्को अवसर गुमायो । मनोज राईको क्रसमा रञ्जितको हेडर गोलरक्षक पुजनले पञ्च गरेर बाहिर पठाए । खेलको ३० औं मिनटमा चर्च ब्वाइजका कमल श्रेष्ठको प्रहार बारमा लागेर बाहिरियो । बक्सभित्रै पाएको बललाई उनले सही दिशा दिएका थिए ।खेलको ४६ औं मिनटमा गोलरक्षक पुजनले कमल श्रेष्ठको कर्नर बलमा रञ्जितको हेडर दोस्रो पटक पञ्च गरेर बाहिर पठाए । गोललाइन नजिकबाट रिबाउन्ड बलमा रञ्जितले उत्कृष्ट हेडर गरे । खेलको ३३ औं मिनटमा एनआरटीका कप्तान विक्रम धिमालले चर्च ब्वाइजविरुद्ध बराबरीको अवसर खेर फाले । कृतिशरत्न छुन्चुले पेनाल्टी एरियामा उत्कृष्ट पास निकालेका थिए । तर विक्रमले बल प्रहारका लागि चर्चको रक्षापंक्ति तोड्न सकेनन् ।२–० ले पछि परिसकेको अवस्थामा खेलमा फर्कने प्रयास गरेको एनआरटीका लागि खेलको ५४ औं मिनटमा चर्चका अफ्रिकी गोलरक्षक प्रिसो बाधक बने । कृतिशरत्नले दुई खेलाडी बिट गर्दै पेनाल्टी एरिया नजिक निकालेको बलमा अशोक थापाको प्रहार चर्चका प्रिसोले बचाउ गरे ।५६ औं मिनटमा एनआरटीले अर्को अवसर गुमायो । कृतिशरत्न चुन्जुले पेनाल्टी एरियामै निकालेको सटिक पास सञ्जिव विष्टले सम्हाल्न नसक्दा एनआरटीले पाएको सुनौलो अवसर गुमायो । सञ्जिवले सम्हाल्न नसक्दा रोहन खड्गीले गरेको फितलो प्रहार चर्चका गोलरक्षक प्रिसोले सहजै बचाए । खेलको ६० औं मिनटमा एनआरटीका सञ्जिव विष्टले अर्को अवसर गुमाए । सनम लिम्बुले बक्सभित्र निकालेको बल नियन्त्रणमा लिएर पनि समयमै पोस्टको दिशा दिन नसक्दा चर्चका डिफेन्डरले क्लियर गर्ने मौका पाएका थिए ।चर्च ब्वाइजले शनिबार हुने उपाधि भिडन्तमा ‘ए’ डिभिजन क्लब हिमालयन शेर्पासँग प्रतिस्पर्धा गर्नेछ । शेर्पाले मकवानपुर ११ हेटौंडालाई पराजित गर्दै जीतपुरसिमरा गोल्डकपको फाइनल प्रवेश गरिसकेको छ ।ज्योती विकास बैंक म्यान अफ द म्याच चर्च ब्वाइजका डिफेन्डर कमल श्रेष्ठ घोषित भए । उनले१० हजार र ट्रफि प्राप्त गरे । उनलाई जीतपुरसिमराका वडाध्यक्ष हीराबहादुर गुरुङ र ज्योति विकास बैंक सिमरा शाखा प्रमुख भरत आचार्यले पुरस्कार प्रदान गरेका थिए ।